SKRIFTLIG FORESPØRGSEL P-1567/02

af Christa Randzio-Plath (PSE) til Kommissionen

(28. maj 2002)

Om: Konkurrence/revision

Som følge af ENRON-skandalen er den finansielle stabilitet også hvad angår revisionsinstitutternes rolle og situation i USA og Europa blevet midtpunkt for den offentlige interesse.

I de senere år er antallet af de store revisionsinstitutter gået konstant tilbage. Dermed er også store og internationale virksomheders mulighed for at vælge eller skifte revisionsinstitutter meget begrænset.

Dette spørgsmål er ikke kun af betydning ud fra regulatoriske og tilsynsretlige aspekter. Det lave antal aktører inden for revisionsvirksomhed- kun fire virksomheder i USA er også ud fra et konkurrenceaspekt uheldigt, navnlig også på den baggrund, at denne situation kan skade finansmarkedernes stabilitet, hvilket eksemplet ENRON viser.

I Den Europæiske Union benytter i Belgien, Italien, Storbritannien og Nederlandene over 80 % af de 100 største virksomheder kun fire revisionsinstitutter, i andre lande er det langt over 50 %. Selv om der findes store virksomheder, der opererer på nationalt plan, er de ikke i stand til at klare konkurrencen.

Foreligger der hermed ikke en konkurrenceskadelig udvikling? Hvordan bedømmer Kommissionen konkurrencesituationen på revisionsområdet i Den Europæiske Union i betragtning af, at kun et meget lille antal virksomheder deltager i den landsomfattende konkurrence; mener den, at der foreligger et handlingsbehov, og hvilke foranstaltninger foreslår den i givet fald i forbindelse med artikel 81 og 82 i EF-traktaten?

Svar afgivet på Kommissionens vegne af Mario Monti

(26. juni 2002)

Kommissionen følger nøje konkurrencesituationen i revisionsbranchen, både hvad angår strukturelle ændringer i antallet af markedsdeltagere (gennem anvendelse af fusionsforordningen, Rådets forordning (EF) nr. 4064/89 af 21. december 1989 om kontrol med fusioner og virksomhedsovertagelser(1)) og med hensyn til markedsdeltagernes adfærd (gennem anvendelse af EF-traktatens artikel 81 og 82). I afgørelsen af 1998 i sag nr. IV/M.1016 PriceWaterhouse/Coopers & Lybrand analyserede Kommissionen i detaljer konkurrencevilkårene på markedet for revisions- og regnskabstjenester. Kommissionen konstaterede en høj grad af koncentration på disse markeder, og fandt, at der var tendens til kollektiv dominans. Konklusionen var dog, at der stadig var tilstrækkeligt mange aktive deltagere på markederne (fem) til at sikre reel konkurrence.

En af følgerne af Enron-skandalen har været sammenbruddet af revisions- og regnskabsnettet Andersen Worldwide. Dette har skabt risiko for en yderligere koncentration i revisionsbranchen. Efter dette sammenbrud søger hvert af de nationale medlemmer af Andersen-netværket nu at slutte sig til et af de resterende fire store globale regnskabsnet (dvs. KPMG, PricewaterhouseCoopers, Deloitte & Touche Tohmatsu og Ernst & Young). Nogle af disse transaktioner kan have en fællesskabsdimension og må således undersøges af Kommissionen i henhold til fusionsforordningen. Dette gælder f.eks. Deloitte & Touche Tohmatsu's køb af Andersen (Det Forenede Kongerige) (meddelt den 29. maj 2002). Kommissionen vil undersøge de konkurrencemæssige konsekvenser af hver af disse transaktioner nøje. På nuværende tidspunkt kan Kommissionen dog ikke fremsætte nogen udtalelser om det sandsynlige resultat af den konkurrencemæssige analyse af disse transaktioner. Kommissionen vil tilsvarende fortsat overvåge konkurrencesituationen i revisionsbranchen nøje.

(1) EFT L 395 af 30.12.1989, den fuldstændige tekst er offentliggjort på ny i EFT L 257 af 21.9.1990.